HR Službeni list Europske unije C 13/2

Mišljenje Europskog gospodarskog i socijalnog odbora – Iskustva na području zakonodavstva o malom poduzetništvu u SAD-u i EU-u: „najbolje prakse” za inovativne mjere u pogledu malih i srednjih poduzeća

(samoinicijativno mišljenje)

(2016/C 013/02)

Izvjestitelj: Ullrich SCHRÖDER

Dana 10. srpnja 2014., sukladno pravilu 29. stavku 2. Poslovnika, Europski gospodarski i socijalni odbor odlučio je sastaviti mišljenje o temi:

Iskustva na području zakonodavstva o malom poduzetništvu u SAD-u i EU-u: „najbolje prakse” za inovativne mjere u pogledu malih i srednjih poduzeća (samoinicijativno mišljenje).

Stručna skupina za jedinstveno tržište, proizvodnju i potrošnju, zadužena za pripremu rada Odbora o toj temi, Mišljenje je usvojila 14. srpnja 2015.

Europski gospodarski i socijalni odbor Mišljenje je usvojio na svom 510. plenarnom zasjedanju održanom 16. i 17. rujna 2015. (sjednica od 16. rujna), s 207 glasova za i 6 suzdržanih.

1. Zaključci i preporuke

U EU-u postoji oko 21 milijun malih i srednjih poduzeća (MSP), koja zapošljavaju gotovo 90 milijuna ljudi i stvaraju više od 3 600 bilijuna eura dodane vrijednosti. Drugim riječima, mala i srednja poduzeća predstavljaju 99 % svih poduzeća te zapošljavaju dvije trećine svih zaposlenih osoba i proizvode 58 % dodane vrijednosti. Stoga je potreban snažan „Akt o malom poduzetništvu”.

EGSO želi dati sljedeće preporuke u vezi s nekim važnim poglavljima revizije „Akta o malom poduzetništvu” (Small Business Act, SBA) u EU-u na temelju iskustava Agencije za malo poduzetništvo (Small Business Administration, SBA) u SAD-u (koja ima istu kraticu, ali se koristi potpuno drugačijim pristupom).

1.1. Nužna je revizija SBA-a

Europska je komisija navela da namjerava objaviti reviziju u prvoj polovini 2015. godine, no sada je to odgodila. Budući da postoje važna područja na kojima je moguće uvesti poboljšanja (vidjeti dalje u tekstu), zajednica MSP-ova očekuje reviziju nakon savjetovanja. Imajući u vidu ključnu važnost MSP-ova, ta bi se revizija trebala objaviti što prije.

1.2. Pravni položaj i provedba

„Akt o malom poduzetništvu” potrebno je unaprijediti kako bi postao više obvezujući i imao ambiciozniji pristup. EGSO je to zahtijevao i 2008. i 2011. godine, no Europska komisija to nije učinila.

Trebalo bi po potrebi iznijeti više pravnih mehanizama, primjerice na polju javne nabave, načela „počnimo od malih”, procjene učinka i testa za MSP-ove. To bi se trebalo primijeniti i na razini EU-a i na razini država članica te će iziskivati veću ulogu Europskog parlamenta i nacionalnih parlamenata. Načela „počnimo od malih” i „samo jednom” potrebno je uključiti u međuinstitucijski sporazum o boljoj regulativi institucija EU-a.

1.3. Politički položaj

SBA je u slabijem političkom položaju u EU-u nego u SAD-u. U cilju jačanja njegova položaja u EU-u, EGSO predlaže sljedeće:

— organiziranje posebnog godišnjeg vijeća za konkurentnost za MSP-ove i SBA na razini EU-a, kao što je EGSO već preporučio u mišljenju iz 2011. godine (1),

— Skupina na visokoj razini za konkurentnost i rast Vijeća trebala bi razmotriti napredak u pogledu nacionalnih mjera za provođenje prioriteta SBA-a te razmisliti o dodatnim mjerama na razini EU-a. Rezultate tog postupka trebalo bi proslijediti godišnjem vijeću za konkurentnost za MSP-ove i SBa,

— unapređenje europske mreže izaslanika MSP-ova podizanjem razine sudionika na pomoćnike ministra u ministarstvima gospodarstva. Time bi se osigurala jača i bolja koordinacija između EU-a i država članica.

1.4. Upravljanje i učinkovitost

1.4.1. Mora se uvesti godišnje izvješće EU-a o provedbi SBA-a koje će uključivati i činjenično izvješće o načinu na koji Komisija upravlja njime te o funkcioniranju pojedinačnih programa.

1.4.2. Potrebno je potaknuti Europski revizorski sud da objavljuje redovna izvješća o funkcioniranju relevantnih programa i mjera za MSP-ove, kao što to čini vanjski Vladin ured za reviziju u SAD-u u pogledu SBA-a u SAD-u. Nezavisni ured unutar Komisije trebao bi se baviti unutarnjim upravljanjem po uzoru na „Ured glavnog inspektora” u sklopu Agencije za malo poduzetništvo u SAD-u.

1.4.3. SBA neće biti uspješan ako se ne uspostavi upravljačko partnerstvo koje uključuje više dionika (socijalne partnere te javne i privatne dionike). Stoga je potrebno uspostaviti savjetodavnu skupinu za SBA (vidjeti točku 4.3.4.), koja je trebala biti osnovana 2011. godine, ali nije bila, te je potrebno savjetovati se s njom u fazi koja prethodi donošenju odluka.

1.4.4. Sustav nacionalnih i lokalnih planova za provedbu SBA-a (vidjeti točku 4.3.3.) mora se unaprijediti i dopuniti sustavnim korištenjem pokazatelja.

Korištenje ciljeva

Preporučuje se pojačano korištenje okvirnih ciljeva kako bi se povećala uključenost malih i srednjih poduzeća u javnu nabavu te obvezujućih ciljeva u pogledu programa za istraživanje i razvoj (na razini EU-a i na nacionalnoj razini). Korištenjem mehanizma ciljeva te bi se razine u narednim godinama trebale povećati.

Godišnja konferencija dionika malog poduzetništva

SAD i EU bogati su znanjima i iskustvima u pogledu politika i programa koji se tiču MSP-ova, ali ne organiziraju se strukturirane i redovite rasprave u koje bi bili uključeni dionici. Godišnja konferencija o toj temi na kojoj bi se prikazivali najbolji primjeri mogla bi stoga biti korisna, a mogla bi se održavati naizmjenično u SAD-u i EU-u. U nju bi trebali biti uključeni relevantni dionici s obiju strana Atlantika: političari i uprave, mreža izaslanika MSP-ova te organizacije malog poduzetništva. Zbog ograničenosti njihovih financijskih sredstava, organizacijama malog poduzetništva trebalo bi nadoknaditi troškove sudjelovanja. Uz opće rasprave svake bi se godine mogla razraditi posebna tema: financije, inovacije, trgovina (uključujući TTIP), žene u poduzetništvu i drugo.

2. Uvod i svrha ovog mišljenja

2.1. Svrha: usporediti opće pristupe i mjere za MSP-ove u pogledu zakonodavstva o malom poduzetništvu: Agencije za malo poduzetništvo u SAD-u i „Akta o malom poduzetništvu” EU-a.

Politička i poslovna klima u SAD-u i Europskoj uniji vrlo su različite i u obje regije, uz mjere SBA-a, postoji mnogo mjera za MSP-ove na nacionalnoj i lokalnoj razini (2).

2.2. U zaključcima Mišljenja (vidjeti točku 1.) stoga se ne uspoređuju specifični programi dvaju SBA-a, već se usredotočuje na moguća poboljšanja u pogledu pravnog i političkog položaja, upravljanja i korištenja ciljeva u okviru EU-ova „Akta o malom poduzetništvu”.

3. Agencija za malo poduzetništvo u SAD-u

3.1. Agencija za malo poduzetništvo u SAD-u nezavisna je vladina agencija koja na saveznoj razini pruža potporu malim poduzetnicima. Osnovao ju je predsjednik Eisenhower 1953. godine nakon usvajanja Zakona o malom poduzetništvu. Njezina je misija savjetovati mala poduzeća, pomagati im i štiti njihove interese. Njezin je proračun za 2013. godinu iznosio približno 1 milijardu USD (ne uključujući proračun za aktivnosti koje nisu vezane uz poduzeća). Neke su mjere pravno obvezujuće. SBA ima urede u svakoj saveznoj državi SAD-a i 1000 lokalnih centara. Predsjednik Obama podigao je status glavnog direktora SBA-a uključivši ga u svoj ured.

3.2. SBA se služi složenom definicijom malog poduzeća – to je poduzeće koje je u osnovi u samostalnom vlasništvu, kojim se upravlja i koje je organizirano radi profita. Ovisno o industriji, proizvodu ili usluzi, standard veličine temelji se na broju zaposlenika ili obujmu prodaje. Uzimajući u obzir broja zaposlenika, najveća poduzeća imaju između otprilike 100 i 1 500 zaposlenika.

3.3. Pregled aktivnosti i programa američke SBA-a (3)

3.3.1. Financije: krediti i poduzetnički kapital

3.3.1.1. SBA daje jamstva za mala poduzeća koja ne mogu na drugim mjestima dobiti kredit. Te kredite obično daju partneri SBA-a (banke i druge financijske ustanove), a jamstvo osigurava SBA.

Program mikrokreditiranja usmjeren je na nova poduzeća i poduzeća u početnim fazama poslovanja na tržištima sa slabom ponudom. Hitne kredite nastoji se odobriti u roku od 36 sati. Programom kreditiranja u slučaju katastrofe u roku od 45 dana osiguravaju se krediti malim poduzećima pogođenim općim katastrofama.

3.3.1.2. Trgovačka društva za ulaganja u mala poduzeća (Small Business Investment Company, SBIC) malim poduzetnicima olakšavaju pristup rizičnom kapitalu.

3.3.2. Programi za sklapanje ugovora s malim poduzećima

3.3.2.1. Nekoliko programa za ugovaranje poslova omogućuje malim poduzećima (koja su u vlasništvu osoba iz ugroženih skupina ili se nalaze u nedovoljno iskorištenim područjima) da se za važne vladine ugovore natječu samo sa sličnim tvrtkama.

Vladi su postavljeni opći godišnji ciljevi za sklapanje javnih ugovora s malim poduzećima na saveznoj razini, a za pojedina ministarstva i agencije postoje diferencirani podciljevi. Trenutno je opći cilj najmanje 23 % ukupne vrijednosti glavnih ugovora na saveznoj razini. Taj je cilj u EU-u viši i iznosi 29 %, no u njega su uključeni i ugovori s regionalnim i lokalnim vlastima. U SAD-u će se u budućnosti možda postaviti viši cilj.

3.3.3. Programi za istraživanje i razvoj: strategija za povećanje sudjelovanja MSP-ova postavljanjem viših ciljeva

3.3.3.1. Programom za istraživanje i inovacije u malim poduzećima (Small Business Innovation Research, SBIR) povećava se sudjelovanje malih visokotehnoloških tvrtki u istraživanju i razvoju na saveznoj razini u okviru saveznih ministarstava koja imaju proračun za istraživanje i razvoj od najmanje 100 milijuna USD. Dio njihova proračuna za istraživanje i razvoj mora se iskoristiti za uključivanje malih poduzeća. Taj je udio prvotno iznosio 0,2 % 1983. godine i stalno je rastao do 2,7 % 2013. godine (novi je cilj 3,2 % za 2017.).

3.3.3.2. Programom za prijenos tehnologije uz pomoć malih poduzeća (Small Business Technology Transfer, STTR) osiguravaju se sredstva za istraživanje na saveznoj razini kojim se zajednički bave mala poduzeća i neprofitne istraživačke organizacije: 0,35 % 2013. godine, što je poraslo na 0,45 % 2016. godine.

3.3.4. Programi za razvoj poduzetništva

Tim se programima pruža osposobljavanje za mala poduzeća u 1000 centara. SCORE okuplja 50 nezavisnih neprofitnih organizacija s 13 000 volontera.

3.3.5. Ured za međunarodnu trgovinu

Taj ured pruža potporu pri izvozu, a njegove aktivnosti uključuju hitne kredite (u roku od 36 sati) i potpore za sudjelovanje na sajmovima u inozemstvu, dokumentaciju i audiovizualni materijal.

3.3.6. Posebni uredi

Ured glavnog inspektora: misija mu je unaprijediti upravljanje i učinkovitost SBA-a, boriti se protiv prijevara u programima te revidirati postojeće ili razmatrati predloženo zakonodavstvo. To je samostalan ured u okviru SBA-a, a vodi ga glavni inspektor.

Ured za zastupanje: služi za nezavisno izražavanje stavova malih poduzetnika u sklopu savezne vlade. Misija mu je potaknuti politike koje podupiru mala poduzeća sudjelovanjem u regulatornim postupcima saveznih agencija i istraživanjem utjecaja saveznih propisa.

4. Razvoj u Europskoj uniji – od Povelje o malom poduzetništvu do Akta o malom poduzetništvu (4)

4.1. Europska povelja o malom poduzetništvu (2000.)

Tu su povelju usvojili čelnici EU-a 2000. godine. Ona je izražavala predanost država članica unapređenju poslovne klime za mala poduzeća u državama članicama i na razini EU-a, ali nije imala nikakvu pravnu snagu. Povelja je bila namijenjena posebno malim poduzećima s manje od 50 zaposlenika.

4.2. „Akt o malom poduzetništvu Europske unije” (SBA-EU) (2008.)

4.2.1. Komisija je proučila pristup SBA-a u SAD-u i objavila komunikaciju „Počnimo od malih, Akt o malom poduzetništvu u Europi” 2008. godine (5). usmjerenu na širu ciljnu skupinu (MSP-ovi s manje od 250 zaposlenika).

Iznesen je samo ograničen broj novih zakonskih prijedloga.

Najveći dio SBA-a odnosi se na novi politički okvir kojim se objedinjuju postojeće politike za poduzetništvo i koji se nadovezuje na Povelju o malom poduzetništvu.

4.2.2. Uvedeno je deset načela za izradu i provedbu politika za MSP-ove na razini EU-a i na nacionalnoj razini koja se odnose na poslovno okruženje, poduzetništvo, načelo „počnimo od malih”, javnu nabavu, kraće rokove isplate, unaprijeđeno jedinstveno tržište, vještine i inovacije.

4.2.3. EGSO je 2008. godine predložio ambiciozniji SBA (6). U tom se mišljenju poziva na američki SBA.

4.2.4. Glavne preporuke Odbora bile su: — obvezujući pravni instrument koji uređuje primjenu načela „počnimo od malih”, — uspostava odbora za SBA koji bi uključivao države članice i europske predstavničke poslovne udruge, — imenovanje nacionalnog izaslanika MSP-ova u svakoj državi članici.

Nažalost, Europska komisija nije provela prve dvije preporuke.

4.3. Revizija Akta o malom poduzetništvu EU-a (2011.)

4.3.1. Komisija je 2011. objavila komunikaciju „Revizija SBA-a u Europi” (7). Komisija je zaključila da je ostvaren određeni napredak, ali da je potrebno učiniti još više.

4.3.2. Komisija je manje pozitivna u pogledu razvoja stanja u državama članicama na sljedećim područjima: — smanjenje administrativnog opterećenja i provedba nacionalnih testova za MSP-ove, — promicanje Europskog kodeksa najboljih praksi, — pojednostavljenje stečajnog postupka.

4.3.3. U okviru revizije SBA-a predložene su mjere kojima se odgovara na gospodarsku krizu na sljedećim poljima: propisi, financiranje, pristup tržištu, poduzetništvo, otvaranje radnih mjesta i uključiv rast (uključujući žene u poduzetništvu i inicijativu za socijalno poduzetništvo).

4.3.4. Strateška poboljšanja uključuju jačanje upravljanja: — Komisija će i dalje izdavati opća godišnja izvješća o pojedinim državama članicama u skladu sa strategijom Europa 2020.; napredak u pogledu SBA-a dio je izvješća. — Potrebno je uspostaviti savjetodavnu skupinu za SBA (vidjeti točku 4.3.4.), koja je trebala biti osnovana 2011. godine, ali nije bila, te je potrebno savjetovati se s njom u fazi koja prethodi donošenju odluka. — Uvedena je mreža izaslanika MSP-ova koja se sastoji od izaslanika MSP-ova Komisije i nacionalnih izaslanika. Time bi se trebala uspostaviti izravna veza između Komisije, nacionalnih uprava i nacionalnih poslovnih organizacija. — Izrada nacionalnih planova za provedbu SBA-a, uz podršku jakog nadzornog mehanizma i u suradnji s državama članicama i poslovnim organizacijama. (No, EGSO izražava žaljenje zbog toga što se to ne provodi na učinkovit način.)

4.3.5. EGSO je 2011. godine uvidio da je MSP-ovima potrebno posvetiti veću pozornost (8).

Glavni zaključci Odbora uključivali su sljedeće:

— Odbor smatra da SBA treba postati više obvezujući,

— akt o malom poduzetništvu neće biti uspješan ako se ne uspostavi upravljačko partnerstvo više dionika (sa socijalnim partnerima te javnim i privatnim dionicima),

— zanemarena je bitna uloga posredničkih organizacija iz javnog i privatnog sektora koje nude prilagođene usluge,

— EGSO poziva Vijeće da osnuje posebno godišnje vijeće za konkurentnost za MSP-ove, mikropoduzeća i SBA.

EGSO izražava žaljenje zbog toga što Europska komisija nije provela te preporuke.

4.4. Javno savjetovanje o SBA-u (2014.)

4.4.1. U rujnu 2014. Komisija je pokrenula savjetovanje o tome kako revidirati SBA pod nazivom „Snažna europska politika za potporu malim i srednjim poduzećima i poduzetnicima 2015. – 2020.”

4.4.2. Komisija je zaključila da SBA nije u potpunosti proveden u mnogim državama članicama.

Predložena su sljedeća prioritetna područja:

— smanjenje administrativnih opterećenja,

— pristup financijskim sredstvima i tržištima,

— poduzetnički i inovativni potencijal,

— jačanje razvoja vještina (novo).

4.4.3. Komisija je objavila izvješće o rezultatima u travnju 2015. godine. Iznošenje prijedloga za revidirani SBA prvobitno je planirano za prvu polovinu 2015. godine, no sada je odgođeno do 2016. godine. Europske poslovne organizacije izrazile su svoje nezadovoljstvo tim odgađanjem te pozvale na djelovanje tijekom 2015. godine.

Bruxelles, 16. rujna 2015. Predsjednik Europskog gospoda rskog i socijalnog odbora Henri MALOSSE

(1) SL C 376, 22.12.2011., str. 51.

(2) Detaljnija usporedba mjera za MSP-ove bila bi prekompleksna za ovo mišljenje.

(3) Ovo je opći prikaz zanimljivih aktivnosti. Za više informacija vidjeti internetske stranice www.sba.gov ili izvješće Kongresa SAD-a iz 2013. godine „Agencija za malo poduzetništvo, osnovni priručnik za programe” na internetskim stranicama www.crs.gov. Pregled programa SBA-a daje i Vladin ured za reviziju u izvješću GAO-12-819 „Pomoć za poduzetnike” na www.gao.gov.

(4) Slijedi sažetak razvoja na području SBA-a. Za detaljniji pregled, vidjeti informativni dokument dostupan na internetskim stranicama EGSO-a.

(5) COM(2008) 394 završna verzija.

(6) SL C 182, 4.8.2009., str. 30.

(7) COM(2011) 78 završna verzija.

(8) SL C 376, 22.12.2011., str. 51.